Resolució 328/2017, de 22 de setembre
Determinada documentació administrativa relacionada amb una empresa avícola.
Quan la derivació afecta administracions diferents a la sol·licitada no comporta automàticament la projecció dels efectes de la sol·licitud a l'Administració derivada (cosa que sí passa quan l'organisme derivat forma part de la mateixa Administració sol·licitada), sinó que cal que la persona sol·licitant s'hi adreci directament en exercici del seu dret d'accés a la informació pública, és a dir, formulant la sol·licitud d'informació que afecta l'Administració derivada.
En el cas de la Confederació Hidrogràfica de l'Ebre hi ha un motiu addicional d'inadmissibilitat de la Reclamació, ja que es tracta d'un organisme incardinat a l'organització administrativa de l'Estat, que no forma part de l'entramat institucional de les administracions catalanes definides per l'article 3 LTAIPBG i, per tant, resta al marge de les competències de la GAIP.
Número d'expedient de la Reclamació: 372/2017.
Sentit de la Resolució: Inadmissió i desestimació.
La sol·licitud d'informació pública de la que deriva aquesta Reclamació va ser formulada al portal de transparència de la Generalitat en termes molt amplis, ja que demanava una llista oberta de diversos documents (Resolució autorització ambiental, Declaració d'impacte ambiental, Informe integrat d'aquesta activitat ramadera, Projecte d'ampliació últim (2014?), Concessió de subministrament d'aigua, Llicència urbanística, Pla de dejeccions ramaderes, etc) i els demanava de forma indistinta a diferents administracions (A qui correspongui: Oficina de Gestió Ambiental Unificada de Lleida (OGAU), Consell Comarcal de Les Garrigues, Ajuntament de La Floresta, Confederació Hidrogràfica de l'Ebre, ACA, etc.).
Atès que la sol·licitud d'informació s'adreçava a la Generalitat, el que procedia era donar-li curs en allò que competia i afectava organismes de la Generalitat (OGAU de Lleida de la Secretaria de Medi Ambient i ACA) i, en aplicació de l'article 30.2 LTAIPBG, derivar la sol·licitud a les altres Administracions afectades (Ajuntament de la Floresta, Consell comarcal de les Garrigues i CHE), en allò que sigui de la seva competència.
I així es va fer per l'escrit indicat a l'antecedent 3.
En aquestes circumstàncies, cal assenyalar que l'Administració obligada per la sol·licitud d'informació presentada per la persona reclamant és la Generalitat, que li ha de facilitar la informació demanada que tingui en el seu poder, llevat que concorrin possibles límits a l'accés, que no sembla ser el cas.
És el que haurien fet els organismes afectats de la Generalitat (que faciliten a la persona reclamant l'informe integrat, informe de l'ACA i pla de dejeccions ramaderes), d'acord amb l'exposat per l'antecedent 4 i ratificat per les comunicacions assenyalades als antecedents 8 i 9.
Les altres administracions afectades per la informació sol·licitada per la persona reclamant (Ajuntament, Consell comarcal i CHE) no estan directament obligades per la sol·licitud d'informació aportada a aquest procediment, ja que no consta que els hagi estat presentada directament.
És cert que, segons posa de manifest l'antecedent 3, la Generalitat els hauria derivat la sol·licitud formulada per la persona reclamant, però s'ha de tenir en compte que, a la vista de l'article 30.2 LTAIPBG ( "si l'entitat o òrgan administratiu competent pertany o depèn d'una administració pública diferent a la que s'ha adreçat la sol·licitud, se n'ha d'informar el sol·licitant, per via electrònica si és possible, i indicar-li quina és l'Administració a la qual s'ha derivat la sol·licitud perquè pugui exercir el dret d'accés a la informació pública" ), aquesta derivació, quan afecta administracions diferents a la sol·licitada, com és aquest cas, no comporta automàticament la projecció dels efectes de la sol·licitud a l'Administració derivada (cosa que sí passa quan l'organisme derivat forma part de la mateixa Administració sol·licitada, com en aquest procediment seria el cas de l'ACA), sinó que cal que la persona sol·licitant s'hi adreci directament en exercici del seu dret d'accés a la informació pública, és a dir, formulant la sol·licitud d'informació que afecta l'Administració derivada.
A la vista d'aquestes consideracions, el que hauria de fer la persona sol·licitant a la vista de l'escrit de la Generalitat indicat a l'antecedent 3 és adreçar-se directament a l'Ajuntament, al Consell comarcal i a la CHE (i a la Comunitat de regants dels canals d'Urgell, si s'escau), sol·licitant la informació corresponent i, presentar o no les respectives reclamacions a la GAIP en funció de la resposta donada en cada cas.
En tot cas, en aquest procediment de Reclamació només pot tenir la consideració d'Administració obligada la de la Generalitat, ja que és la destinatària de la sol·licitud d'informació.
La resta d'Administracions citades per la persona reclamant com a destinatàries de la Reclamació no poden ser reclamades per ella, ja que no consta que els hagi formulat cap sol·licitud prèvia d'informació amb el mateix objecte de la Reclamació.
D'acord amb les anteriors consideracions, la GAIP no pot admetre a tràmit la Reclamació en relació amb el Consell Comarcal de les Garrigues, l'Ajuntament de la Floresta, la Comunitat de Regants del Canal d'Urgell i la CHE, ja que no consta que la persona reclamant els hagi sol·licitat prèviament la informació reclamada.
A més a més, en el cas de la CHE hi ha un motiu addicional d'inadmissibilitat de la Reclamació, ja que es tracta d'un organisme incardinat a l'organització administrativa de l'Estat, que no forma part de l'entramat institucional de les administracions catalanes definides per l'article 3 LTAIPBG i, per tant, resta al marge de les competències de la GAIP.
Segons els antecedents (especialment els 4, 8 i 9), la informació sol·licitada a la Generalitat de Catalunya que és en poder de la seva estructura administrativa ja hauria estat facilitada a la persona reclamant.
Efectivament, l'antecedent 4 posa de manifest que se li hauria donat accés a l'informe integrat, a l'informe de l'ACA i al Pla de dejeccions ramaderes i els antecedents 8 i 9 afirmen que la resta d'informació sol·licitada per la persona reclamant no es troba en poder de l'Administració de la Generalitat.
De fet, el text de la Reclamació indica expressament que la informació sol·licitada que mancaria rebre (i que per tant seria l'objecte de la Reclamació) és la relativa al Projecte d'ampliació, la concessió d'aigües i la llicència urbanística.
Doncs bé, els antecedents posen de manifest que tots aquests documents no són a mans de la Generalitat, de manera que la persona reclamant els hauria de sol·licitar o bé a l'Ajuntament (la llicència i el projecte d'ampliació), o bé a la CHE o a la Comunitat de regants (cas de la concessió d'aigües).
Cal concloure, per tant, que l'Administració Reclamada (la de la Generalitat) ja va lliurar a la persona reclamant tota la informació sol·licitada que era a les seves mans, amb anterioritat a la presentació de la Reclamació i que no disposa de la informació reclamada, que haurà de sol·licitar a les altres Administracions corresponents.
Ateses aquestes circumstàncies, procedeix desestimar la Reclamació, ja que l'Administració reclamada no disposa de la informació reclamada.
Sobre la base dels antecedents i fonaments jurídics exposats, el Ple de la GAIP, en la sessió de 22 de setembre 2017, resol per unanimitat: